b'\n_START_ARTICLE_\nFran Lhotka\n_START_SECTION_\n\xc5\xbdivljenje\n_START_PARAGRAPH_\nGlasbo je \xc5\xa1tudiral na konservatoriju v Pragi, kjer je bil njegov u\xc4\x8ditelj Antonin Dvorak. Leta 1909 je pri\xc5\xa1el v Zagreb, kjer je \xc5\xbeivel in ustvarjal do svoje smrti. Sprva je deloval v zagreb\xc5\xa1ki Operi, nato pa kot pedagog v Hrva\xc5\xa1kem glasbenem zavodu. Vzgojil je veliko mlaj\xc5\xa1ih hrva\xc5\xa1kih skladateljev._NEWLINE_Tudi eden izmed njegovih sinov, Ivo Lhotka Kalinski, je bil skladatelj.\n_START_SECTION_\nDelo\n_START_PARAGRAPH_\nKot skladatelj je zasledoval zlasti nacionalno smer. Skladal je klavirske, vokalne in orkesterske skladbe, balete in opere. Njegovo najbolj poznano delo je balet Vrag na vasi, ki je bil krstno izveden 1935. leta v Z\xc3\xbcrichu. Postal je najve\xc4\x8dkrat izvajano hrva\xc5\xa1ko baletno delo, saj je na repertoarju hrva\xc5\xa1kega baleta v Zagrebu neprekinjeno od leta 1954. Koreografijo sta tedaj pripravila Pia in Pino Mlakar._NEWLINE_Njegova ostala dela so \xc5\xa1e baleta Lok in Balada o srednjeve\xc5\xa1ki ljubezni ter operi Minka in Morje.'